Document ID: 31999L0040

Smernica Komisie 1999/40/ES
zo 6. mája 1999,
ktorou sa prispôsobuje technickému pokroku smernica Rady 79/622/EHS týkajúca sa ochranných konštrukcí kolesových poľnohospodárskych alebo lesných traktorov chrániacich pri prevrátení (statické testovanie)
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 74/150/EHS zo 4. marca 1974 o aproximácii právnych predpisov členských štátov o typovom schválení kolesových poľnohospodárskych alebo lesných traktorov [1], naposledy zmenenú a doplnenú smernicou 97/54/ES [2] Európskeho parlamentu a Rady, a najmä na jej článok 11,
so zreteľom na smernicu Rady 79/622/EHS z 25. júna 1979 o ochranných konštrukciách kolesových poľnohospodárskych alebo lesných traktorov chrániacich pri prevrátení (statické testovanie) [3], naposledy zmenenú a doplnenú smernicou 88/413/EHS [4], a najmä na jej článok 11,
(1) keďže, v záujme zvýšenia bezpečnosti, je teraz potrebné ozrejmiť skúšobné systémy ochranných prvkov proti prevráteniu s prihliadnutím na široké spektrum používaných zariadení;
(2) keďže systémy skúšania takých prvkov by mali byť harmonizované so systémami definovanými v kódexe 4 Organizácie pre hospodársku spoluprácu a rozvoj (OECD) pre preberacie skúšky ochranných prvkov poľnohospodárskych traktorov (statickými skúškami);
(3) keďže ustanovenia tejto smernice sú v súlade so stanoviskom Výboru pre prispôsobovanie sa technickému pokroku ustanovenému článkom 12 smernice 74/150/EHS,
PRIJALA TÚTO SMERNICU:
Článok 1
Prílohy II a III k smernici 79/622/EHS sa týmto menia a dopĺňajú podľa prílohy k tejto smernici.
Článok 2
1. Od 1. júla 2000 členské štáty nesmú:
- pokiaľ ide o typ traktora, odmietnuť udeliť typové schválenie ES, odmietnuť vydať doklad podľa tretej odrážky článku 10 ods. 1 smernice 74/150/EHS, alebo odmietnuť udeliť národné typové schválenie, alebo
- zakázať uvedenie traktorov do premávky,
ak tieto traktory spĺňajú požiadavky smernice 79/622/EHS, zmenenej a doplnenej touto smernicou.
2. Od 1. januára 2001 členské štáty:
- nesmú ďalej vydávať doklad podľa tretej odrážky článku 10 ods. 1 smernice 74/150/EHS pre každý typ traktora, ktorý nespĺňa požiadavky smernice 79/622/EHS, zmenenej a doplnenej touto smernicou,
- môžu odmietnuť udeliť národné typové schválenie, pokiaľ ide o typ traktora, ktorý nespĺňa požiadavky smernice 79/622/EHS, zmenenej a doplnenej touto smernicou.
Článok 3
1. Členské štáty uvedú do platnosti zákony, iné právne predpisy a správne opatrenia potrebné na dosiahnutie súladu s touto smernicou najneskôr do 30. júna 2000. Bezodkladne o tom informujú Komisiu.
Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
2. Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.
Článok 4
Táto smernica nadobúda účinnosť 20. deň po jej uverejnení v Úradnom vestníku Európskych spoločenstiev.
Článok 5
Táto smernica je adresovaná členským štátom.
V Bruseli 6. mája 1999

Labels: 7
8
6